Къардэн Барэсбий ноби къулыкъу ещIэ
Илъэс 28-рэ япэкIэ, 1989 гъэм мазаем и 15-м, советыдзэхэр Афганистаным кърашыжауэ щытащ. ЩIэныгъэлIхэм къызэралъытэмкIэ, Афганистаным илъэси 10-м нэблагъэкIэ щекIуэкIа зауэр дунейм зэгуэр къыщыхъуа нэхъ лъыгъажэ зэпэщIэтыныгъэхэм ящыщщ. Абы щыгъуэ къатауэ щыта бжыгъэхэм ятепщIыхьмэ, а зауэм ди сэлэтрэ офицеру 14427-рэ хэкIуэдащ е хъыбарыншэу кIуэдащ, мин 50-м щIигъум фэбжь щагъуэтащ. ХэкIуэдахэм я фэеплъыр Урысейм иджы гъэ къэс мазаем и 15-м щагъэлъапIэ.
Афганистаным лIыхъужьу щызэуахэм ящыщ зыщ полицэм и прапорщик, Урысейм и МВД-м и IуэхущIапIэу Шэджэм районым щыIэм оперативнэ дежурнэм и дэIэпыкъуэгъуу щылажьэ Къардэн Барэсбий.
Барэсбий и сабиигъуэм гукъинэ щыхъуахэм ящыщщ ар зыщIэса школым къыщызэрагъэпэщауэ щыта зэIущIэр. ЕджапIэм кърагъэблэгъат Хэку зауэшхуэм и ветеранхэм ящыщ зы. Ветераным абы щыгъуэ куэд къиIуэтэжащ блэкIа зауэшхуэм и гущIэгъуншагъэм теухуауэ. ЗауэлIым хэлъ къэрал дамыгъэхэм еплъурэ, щIалэ цIыкIур абы щыгъуэ егупсысырт зы медаль нэхъ мыхъуми къэпхьын папщIэ лIыгъэшхуэ пхэлъын зэрыхуейм.
1987 гъэм Къардэн Барэсбий Къэбэрдей-Балъкъэр къэрал университетым и инженер-техническэ факультетым и етIуанэ курсым къыщIашри, дзэм къулыкъу щищIэну кIуащ. ЯпэщIыкIэ ар Самарканд къалэм яшащ икIи связист IэщIагъэм мазихкIэ хуагъэсащ. Абы иужькIэ Барэсбий езыр щIэлъэIуащ Афганистаным къулыкъу щищIэн папщIэ ягъэкIуэну. «ЯпэщIыкIэ дэ цIыху 24-рэ дыхъуу щытащ, — игу къегъэкIыж абы. — Ауэ адрейхэр щIегъуэжри, Афганистаным кIуэну хьэзыру къэнэжар цIыхуи 3 дыхъуу арат».
Ар сапёрхэм я ротэм хэхуащ икIи лагъымхэр къызэрагъэсэ- бэп щIыкIэм, ахэр зэрыщIалъхьэм, къызэрыщIахыжым зыбжанэрэ зыхуигъэсащ, абы къыдэкIуэу сэлэтым и адрей къалэн псори игъэзащIэурэ. ЗауэлIхэр бгылъэ щIыпIэхэм щагъакIуэр зэзэмызэт, сыту жыпIэмэ, ар хуабжьу шынагъуэт. «Къуршхэм я дэтхэнэ зы лъагапIэми, дэтхэнэ зы мывэми ущысакъын хуейт, сыту жыпIэмэ, абыхэм къыкъуэукIыу гъуанэдэуэу уаукIынкIэ хъунут», — къеIуэтэж Барэсбий.
Афганистаным Къардэн Барэсбий мазибгъукIэ щыIащ. Ауэ, ди дзэр а къэралым кърашыжыным куэд имыIэжу, 1988 гъэм, и анэр дунейм зэрехыжам къыхэкIыу щIалэр Хэкум къагъэкIуэжащ икIи дзэ къулыкъур Новосибирск областым щынигъэсыжащ.
Къэрал кIуэцI IуэхухэмкIэ органхэм щIалэр 1992 гъэм хыхьащ. ЯпэщIыкIэ ар Шэджэм РОВД-м криминалистикэмкIэ IэщIагъэлIу щыIащ, иужькIэ Налшык къалэм ведомствэм щIэмыт и хъумакIуэ къудамэм щылэжьащ. 2005 гъэ лъандэрэ МВД-м и Шэджэм IуэхущIапIэм щыIэщ оперативнэ дежурнэм и дэIэпыкъуэгъуу.
Барэсбий унагъуэ дахэ иIэщ. Ар ирогушхуэ Москва щеджэ и пхъуитIым. Каринэ кардиологием щыхуоджэ Пироговым и цIэр зезыхьэ медицинэ университетым. НэхъыщIэр, Регинэ, Урысей Федерацэм и Правительствэм и деж щыIэ Финанс университетым и еплIанэ курсым щIэсщ.
Къэрал кIуэцI IуэхухэмкIэ министерствэу
КъБР-м щыIэм и пресс-IуэхущIапIэ.
